Il-fondazzjoni Richmond esprimiet tħassib għall-mod kif il-pubbliku, iktar minn qabel, qed jassoċja problemi ta’ saħħa mentali ma’ mġieba vjolenti u inprevedibbli fuq l-oħrajn inkluz fuq l-annimali. Fi stqarrija l-fondazzjoni qalet li fir-realtà il-maġġoranza l-kbira ta’ persuni bi problemi ta’ saħħa mentali m’humiex vjolenti lejn l-oħrajn, jieħdu gost fil-kumpanija tal-annimali, jitrattawhom tajjeb u l-istess relazzjoni tħalli wkoll effett terapewtiku pożittiv fuq l-istess persuni. Xi drabi l-annimali jkunu l-uniċi ħlejqa li jkun baqa’ li ma jiġġudikawx lil persuni bi problemi ta’ saħħa mentali. F’każijiet estremi li normalment jiġbdu l-attenzjoni u s-sensazzjonalizmu tal-midja, persuni li l-kapaċità mentali tagħhom tkun limitata minħabba mard mentali jġibu ruħhom b’mod stramb jew iwettqu azzjonijiet mhux aċċettabbli. Fi kwalunkwe każ, tkompli l-istqarrija, persuni bi problemi ta’ saħħa mentali għandhom bżonn il-kura, l-għajnuna u min jifhimhom. Is-sensazzjonaliżmu tal-midja, bil-fondazzjoni tispeċifika li jinkludu kummenti mill-pubbliku inġenerali fuq ġurnali elettroniċi u siti soċjali, jagħmel pressjoni żejda fuq l-individwu u saħansitra dan jispiċċa l-mira t’umiljazzjoni u trattament inuman. Il-fondazzjoni Richmond tenniet li s-sensazzjonaliżmu isaħħaħ l-istigma lejn il-mard mentali. L-istigma hi kontroproduttiva għax normalment persuni bi problemi ta’ saħħa mentali jsibuha bi tqila biex ifittxu l-għajnuna professjonali għax jibżgħu li jiġu mwarrbin u imbarazzati. Kwart tal-popolazzjoni Maltija tesperjenza problema ta’ saħħa mentali f’xi punt tul il-ħajja. Il-fondazzjoni Richmond, għal bosta drabi saħħqet fuq il-ħtiega li jkun hemm Stratgija Nazzjonali għas-Saħħa Mentali fejn tindirrizza sitt pilastri f’dan il-qasam. Dawn huma l-promozzjoni tas-saħħa mentali, il-prevenzjoni u interventi bikrija, l-edukazzjoni dwar il-mard mentali, s-servizzi, ir-riċerka u evalwazzjoni tas-servizzi u legislazzjoni.